Diila di a fapana e bile di nale mehola ye e fapanego mo setšhabeng. Diila ke ditlwaedi tše di swerego thuto ye kgolo setšhabeng ka gore ge motho a ile a dumela le go a di latela, o kgona go phela a bolokegile. Go swana le ge motho a iketše badimong, re a mo ilela e le sešupo sa gore setšhaba se a mo hloka. Ge motho a hlokofetše ga go lengwe, ga go kgopšhe ka lapeng, ga go lle meropa, ga, ele gona ge go ilelwa mohu/lehu leo. Gona le dilo tše dintši tšeo di dirwago ke setšhaba ka kakaretšo e le wo mongwe wa mekgwa ya go hlompha lehu. Ka ge diila e le tše dintši go tlala seatla, re bone e le bokaone gore re le nyetlele go se nene ka tše dingwe tša diila tše.
Go a ila go tshela mollo ka godimo. Ba re ge o ka tshela mollo o tla rota madi. Ka thoko ye nngwe e no ba temošo gore o tla swa ka badimong (ka tlase) gomme wa palelwa ke go ka kgona tša lelapa bophelong bja gago.
Go a ila go beša le mehlare ye e sa bešwego. Mehlare ya gona e a iletšwa ka gore ge oile wa e beša o tlile go tshwenyana le bophelo bjo bo kaone bja setšhaba le diphoofolo. Go swana le mmilo. Ge o bešitše mmilo dikgomo di palega mekaka.
Go ila go kga legogwa ge kgoši a se a laela gore le kgiwe. Ge legogwa ge le ka kgiwa le sa le le letala, le bitša pula ye kgolo ya sefako. Mabele a ka rothothwa ke sefako gomme tlala ya aparela motse.
Go a ila gore monna a tsene dikobong le mosadi wa mohlogadi (mosadi yo a hlokofaletšwego ke monna). Mosadi yo mobjalo o swanetše a illele lehu la monna wa gagwe go fihlela go tlo apolwa tše diso. Ga a swanela go ka tsena maratong a maswa a sa le ka gare ga tše diso, ka ge e le bohlola setšhabeng. E bile monna yo a tsenago dikobong le mosadi wa mohlologadi, o tla be a ipiletša lehu le feta ka tsela ka gore o tla tšea makgoma a go se alafege. Mosadi yo a lego leswiswing la lehu la monna wa gagwe, o apara diaparo tše diso gore a bonagale gore o mo seileng.
Go a ila go gore monna a tsene ka ntlong ya motswetši. Mo bagologolo ba be ba lemogile gore ge monna a ka tsenela mosadi ka ntlong a ka feleletša a na le kganyogo ya tsena dikobong le yena mosadi yoo gomme gwa ba le digatlela ka gae. Lebaka le lengwe e no ba gore mosadi a hwetše sebaka sa go godiša ngwana gabotse ka letswele go se na le malwetšana a ka tlišago kotsi bophelong bja lesea.
Go a ila gore ngwana a je sebete. Ba re ge ngwana a jele sebete o tla tsoga a sentše dikobo mesong ye mengwe le ye mengwe ge a tsoga. Kiletšo ye bjalo e sepelelana le ya gore go a ila gore ngwana wa mosetsana a je mae. Go dumelwa gore ge ngwana wa mosetsana a ka ja mae o tla utswa (ke gore o tla tsena ditaba tša thobalano pele nako ya gagwe e fihla). Gantši mosetsana o mo bjalo o gola go feta mengwaga ya gagwe ka gore dijo tše di bjalo di na le diaga-mmele tše dintši.
Mosadi ga a swanela go ja mae. Lebaka ke gore a se je mae ke gore ke mma-mae o a belega. Mo bogologolo ba tšhaba gore ge a ka ja mae o tlile go phaphaša (go belega bana ba hlokofetše goba pelego ya gagwe ya ba le tšhitelego). Le bana ba mosadi wa go ja mae ba gola ka mokgwa wa go makatša le gona ba tseba le dilo tša bogolo e sale bana.
Basadi le basetsana ga ba je dipshio ka lebaka la gore ba sa tlo bona pelego. Mosadi wa go ja dipshio a ka belega bana ba kgomagane go swana le ka mokgwa wo dipshio di kgomaganego ka gona. Dipshio ka setšo ke dijo tša bakgalabje le bakgekolo bao ba feditšego pelego. O no tseba ge makgolo wa gagwe a tšerwe ke phiri. Lebaka la gore ngwana a se bontšhwe mohu ke gore mohu o a šiiša le gona ngwana go mohu o swara bothata ka gore moya wa mohu o bothata, o a imela. Ngwana a ka tšea madimabe ka go bona mohu gomme a tla a phela bophelo bjo boima.
Diila motho a ka se di fetše. Taba ke gore di swere thuto ye kgolo ye e agago setšhaba. Go ya ka tumelo ya Basotho ba Lebowa, batho bao ba hlomphago diila gantši ba phela go feta bao ba sa ilelego.
Bohlale ke selo se Basotho ba lebowa ba se abetšwego ke mohlodi wa tšohle goba yena Modimo. Bohlale bjo bo tšwelela kudu ge go dirwa dilo tša go swana le mollo. Ge ba dira mollo, ba šomiša leswika le legolo, mmutedi le dikotana tša go dirwa ka modu wa sehlare sa morula. Dikotana tša gona di bitšwa ditshekga. Tshekga ye nngwe e bewa godimo ga leswika gomme gwa ba le motho yo a swarago tshekga ye go fehlwago ka yona gore mollo o tuke.
Bogoši bo a tswalelwa. Se ke polelo ya ka mehla setšhabeng sa Basotho ba lebowa.
Basotho ba lebowa ba na le mokgwa wo tee wa go dumediša. Hlompho ke selo se se tšwelelago ka mehla ge ba dumediša. Monna ge a fihla moo go lego banna ga a no fihla a a re dumelang goba Thobela ka ge bontši bo dumediša bjalo. Gantši o tla hwetša banna ba dutše go ya ka bogolo goba maemo a bona setšhabeng. Bogolo ke taba ya gore ke mang a ilego mphatong pele ga ba bangwe. Mohlala, ka mošate o tla hwetša kgoši a dutše le bakgoma le bakgomana go ya ka go fetana ga bona. Ge motho a ba dumediša o swanetše a dule fase a dumediše o a dutšego kgauswi le yena. Yo a dumedišwago o fetiša madume go yo a dutšego kgauswi le yena, bjalo bjalo. Madume ao a ile go feleletša a fihlile go kgoši. Kgoši le yena o botša yo a dutšego kgauswi le yena (mokgoma) yoo le yena a fetišetšago go wa go latela go fihla a felela ditsebeng tša motho yoo a tamišitšego. Yeo ke tumedišo ya Basotho ba leboa. Ge o sa dumediše ka tsela yeo e hlalošitšwego, go šupa gore o Lešoboro goba Lethumaša ka ge tumedišo ye bjalo ele ye nngwe ya tšeo di rutwago mphatong. Le basadi ge ba dumediša ba latela melao ya go swana le ya banna le ge e le gore bona ba dumediša bjalo basading ba bangwe.